กรุงศรีรับโอนกองทุนLTFจากบลจ.อื่น
บลจ.กรุงศรี เปิดรับโอนกองทุน LTF ค่ายอื่นมาซบที่บริษัท เริ่ม 11 พ.ย.นี้ ชู KFLTFDIV เด่น พร้อมปันผลอีก 2 กองทุน
30 ต.ค. 2565

บลจ.กรุงศรี เปิดรับโอนกองทุน LTF ค่ายอื่นมาซบที่บริษัท เริ่ม 11 พ.ย.นี้ ชู KFLTFDIV เด่น พร้อมปันผลอีก 2 กองทุน
นายฉัตรพี  ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรีหรือกรุงศรีแอสเซท เปิดเผยว่า  กรุงศรีแอสเซทจะเริ่มเปิดรับโอนเงินลงทุนกองทุนรวมหุ้นระยะยาว (LTF)  จากบริษัทจัดการกองทุนรวมอื่น มายังกองทุน LTF ภายใต้การบริหารจัดการของกรุงศรีแอสเซททั้งหมด 6 กองทุน ตั้งแต่วันที่ 11 พ.ย. 54 เป็นต้นไป 
"เชื่อมั่นว่าบริการนี้จะได้รับการตอบรับจากนักลงทุนอย่างดี  เนื่องจากกองทุน LTF ของกรุงศรีแอสเซทมีผลเนินงานโดดเด่นสม่ำเสมอ โดยเฉพาะกองทุนเปิดกรุงศรีหุ้นระยะยาวปันผล (KFLTFDIV) ที่ได้รับการจัดอันดับผลการดำเนินงานในรอบ 3 ปีจากมอร์นิ่งสตาร์ ระดับสูงสุดคือ 5 ดาว  และยังได้รับรางวัลกองทุนรวมหุ้นระยะยาวยอดเยี่ยมปี 2553 จากการจัดอันดับของนิตยสารมันนี่แอนด์เวลธ์  และมีผลการดำเนินงานที่โดดเด่นเป็นอันดับหนึ่งของกองทุน LTF ในปี 2553 (เดือน ม.ค. – ธ.ค. 53) ด้วยผลตอบแทนย้อนหลัง 1 ปี 61.90%"นายฉัตรพี กล่าว นอกจากนี้กรุงศรีแอสเซทจะจ่ายเงินปันผลให้กับผู้ถือหน่วยลงทุนกองทุน LTF อีก 2 กองทุน คือ กองทุนเปิดกรุงศรีหุ้นปันผล (KFSDIV) สำหรับผลการดำเนินงานตั้งแต่วันที่ 1 ก.ค.-30 ก.ย.2554 จ่ายปันผล 0.50 บาทต่อหน่วย และกองทุนเปิดกรุงศรีหุ้นระยะยาวปันผล (KFLTFDIV) สำหรับผลการดำเนินงานตั้งแต่วันที่ 1 ต.ค.2553 – 30 ก.ย.2554 จ่ายปันผล 0.50 บาทต่อหน่วย  ปิดสมุดทะเบียนผู้ถือหน่วยลงทุนเพื่อสิทธิ์ในการรับเงินปันผลในวันที่ 10 พ.ย.ที่ผ่านมา และจ่ายเงินปันผลพร้อมกันในวันที่ 24 พ.ย.นี้